Sag C-579/15
Daniel Adam Popławski
(anmodning om præjudiciel afgørelse indgivet af rechtbank Amsterdam)
»Præjudiciel forelæggelse – politisamarbejde og retligt samarbejde i kriminalsager – rammeafgørelse 2002/584/RIA – den europæiske arrestordre og procedurerne for overgivelse mellem medlemsstaterne – fakultative grunde til at afslå fuldbyrdelse – artikel 4, nr. 6 – den fuldbyrdende medlemsstats forpligtelse til at fuldbyrde straffen i henhold til sin nationale lovgivning – gennemførelse – forpligtelsen til en overensstemmende fortolkning«
Sammendrag – Domstolens dom (Femte Afdeling) af 29. juni 2017
1.        Retligt samarbejde i straffesager – rammeafgørelse om den europæiske arrestordre og om procedurerne for overgivelse mellem medlemsstaterne – fakultative grunde til at afslå fuldbyrdelse af en europæisk arrestordre – europæisk arrestordre udstedt med henblik på fuldbyrdelse af en straffedom eller en anden frihedsberøvende foranstaltning – manglende fuldbyrdelse betinget af, at en person, der er statsborger i en anden medlemsstat, har opholdstilladelse på ubestemt tid – ingen effektiv overtagelse af straffuldbyrdelsen – ikke tilladt
[Rådets rammeafgørelse 2002/584, art. 4, nr. 6)]
2.        Retligt samarbejde i straffesager – rammeafgørelser om tilnærmelse af de nationale lovgivninger – medlemsstaternes gennemførelse – forpligtelse til at anlægge en overensstemmende fortolkning af national ret – grænser – overholdelse af almindelige retsprincipper – fortolkning contra legem af national ret – ikke tilladt
(Rådets rammeafgørelse 2002/584)
3.        Retligt samarbejde i straffesager – rammeafgørelse om den europæiske arrestordre og om procedurerne for overgivelse mellem medlemsstaterne – fakultative grunde til at afslå fuldbyrdelse af en europæisk arrestordre – ingen direkte virkning – de nationale retsinstansers forpligtelser til at fortolke de nationale bestemmelser i lyset af rammeafgørelsens ordlyd og formål – europæisk arrestordre udstedt med henblik på fuldbyrdelse af en straffedom eller en anden frihedsberøvende foranstaltning – manglende fuldbyrdelse betinget af, at en person, der er statsborger i en anden medlemsstat, har opholdstilladelse på ubestemt tid – den fuldbyrdende medlemsstats judicielle myndigheders forpligtelse til at sikre, at den pågældende straf faktisk fuldbyrdes
[Rådets rammeafgørelse 2002/584, art. 4, nr. 6)]
4.        Retligt samarbejde i straffesager – rammeafgørelse om den europæiske arrestordre og om procedurerne for overgivelse mellem medlemsstaterne – fakultative grunde til at afslå fuldbyrdelse af en europæisk arrestordre – europæisk arrestordre udstedt med henblik på fuldbyrdelse af en straffedom eller en anden frihedsberøvende foranstaltning – manglende fuldbyrdelse betinget af, at en person, der er statsborger i en anden medlemsstat, har opholdstilladelse på ubestemt tid – ingen fuldbyrdelse, fordi der er en risiko for, at der i den udstedende medlemsstat indledes strafforfølgelse af den pågældende person vedrørende de samme forhold som dem, der lå til grund for arrestordren – ikke tilladt
[Rådets rammeafgørelse 2002/584, art. 4, nr. 6)]
1.      Artikel 4, nr. 6), i Rådets rammeafgørelse 2002/584/RIA af 13. juni 2002 om den europæiske arrestordre og om procedurerne for overgivelse mellem medlemsstaterne skal fortolkes således, at den er til hinder for en national lovgivning om gennemførelse af denne bestemmelse, der, såfremt en anden medlemsstat anmoder om overgivelse af en udlænding med tidsubegrænset opholdstilladelse, der er bosat i den førstnævnte medlemsstat, med henblik på fuldbyrdelse af en frihedsstraf, som denne borger er idømt ved en endelig dom, dels ikke tillader en sådan overgivelse, dels blot fastsætter en forpligtelse for den førstnævnte medlemsstats judicielle myndigheder til at underrette den anden medlemsstats judicielle myndigheder om, at de er rede til at overtage denne straffuldbyrdelse, uden at den faktiske overtagelse af fuldbyrdelsen er garanteret på tidspunktet for afslaget på overgivelse, og uden at et sådant afslag endvidere kan anfægtes, såfremt denne overtagelse senere måtte vise sig umulig.
(jf. præmis 24 og domskonkl. 1)
2.      Jf. afgørelsens tekst.
(jf. præmis 30-35)
3.      Bestemmelserne i rammeafgørelse 2002/584 har ikke direkte virkning. Den kompetente nationale domstol skal imidlertid – idet den tager national ret i dens helhed i betragtning og anvender de fortolkningsmetoder, der er anerkendt i denne ret – i videst muligt omfang fortolke de i hovedsagen omhandlede nationale bestemmelser i lyset af denne rammeafgørelses ordlyd og formål, hvilket i nærværende sag indebærer, at den fuldbyrdende medlemsstats judicielle myndigheder, såfremt der gives afslag på at fuldbyrde en europæisk arrestordre, som er udstedt med henblik på overgivelse af en person, der i den udstedende medlemsstat har været genstand for en endelig dom, hvorved han er pålagt en frihedsstraf, er forpligtede til selv at sikre, at den straf, som denne person er idømt, faktisk fuldbyrdes.
(jf. præmis 43 og domskonkl. 2)
4.      Artikel 4, nr. 6), i rammeafgørelse 2002/584 skal fortolkes således, at den ikke giver en medlemsstat ret til at afslå at fuldbyrde en europæisk arrestordre, som er udstedt med henblik på overgivelse af en person, som har været genstand for en endelig dom, hvorved han er idømt en frihedsstraf, alene fordi denne medlemsstat påtænker at indlede strafforfølgning af denne person vedrørende de samme forhold som dem, der lå til grund for den afsagte dom.
(jf. præmis 48 og domskonkl. 3)